Oficiālais Vēstnesis L 192 , 02/08/1996 Lpp. 0031 - 0032



Komisijas lēmums (1996. gada 30. jūlijs), ar ko izveido Vēža profilakses padomdevēja komiteja (teksts attiecas uz EEZ) (96/469/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, tā kā Kopiena sniedz ieguldījumu augsta līmeņa veselības aizsardzības nodrošināšanā, veicinot dalībvalstu sadarbību un, vajadzības gadījumā, atbalstot to rīcību; tā kā Kopienas darbība vērsta uz slimību, tostarp vēža, profilaksi, sekmējot slimību cēloņu un transmisijas izpēti, kā arī izvēršot informāciju un izglītību par veselības aizsardzību; tā kā jau kopš 1986. gada saskaņā ar programmu "Eiropa pret vēzi" notiek augsta līmeņa vēža ekspertu sanāksmes; tā kā šī vēža ekspertu grupa devusi padomus Komisijai par zinātniskiem aspektiem saistībā ar vēzi; tā kā Padomes 1986. gada 7. jūlija Rezolūcijā [1] ir ņemti vērā Vēža ekspertu ad hoc komitejas secinājumi par Vēža apkarošanas pirmā rīcības plāna izstrādi [2]; tā kā saskaņā ar Lēmumu 90/238/Euratom, EOTK, EEK, ko Padome un dalībvalstu valdību pārstāvji pieņēma, sanākot Padomē (1990. gada 17. maijs), ar ko pieņem 1990. — 1994. gada rīcības plānu saskaņā ar programmu "Eiropa pret vēzi" [3] Komisija plāna īstenošanā aktīvi iesaistīs vēža profilakses ekspertus; tā kā Eiropas Parlamenta un Padomes Lēmums Nr. 646/96/EK [4], ar kuru tika pieņemts Vēža apkarošanas trešais rīcības plāns 1996. — 2000. gadam, bija vērsts uz vēža profilaksi atbilstīgi Līguma 3. panta o) apakšpunktam un 129. pantam; tā kā Lēmuma apsvērumos sacīts, ka nolūkā gūt vajadzīgo zinātnisko informāciju Komisija sadarbojas ar zinātniskiem ekspertiem; tā kā ir svarīgi nostiprināt zinātnisko bāzi, uz kuras pamata Komisija pieņem lēmumus; tā kā skaidrības un juridiskās noteiktības labad minētai grupai jāpiešķir oficiāls statuss; tā kā minētā grupa jāveido arī tādēļ, lai tā varētu sekot, kā, īstenojot Vēža profilakses trešo rīcības plānu, attīstās programmas "Eiropa pret vēzi" virzība un darbības joma; tā kā Komisijai vajadzētu veidot padomdevēju komiteju, lai pastāvīgi būtu pieejami zinātniski padomi, ko dotu Eiropas augsta līmeņa vēža profilakses eksperti, IR PIEŅĒMUSI ŠĀDU LĒMUMU. 1. pants Ar šo Komisijā izveido Vēža profilakses padomdevēju komiteju, še turpmāk "Komiteju". Komitejā ir ne vairāk kā 15 locekļi. 2. pants Komisija var lūgt Komitejas padomu visos jautājumos, kas saistīti ar - datiem par vēzi, tostarp par epidemioloģiju, - agrīno vēža diagnostiku un vēža profilaktisku izmeklēšanu, - sabiedrības informēšanu par vēža profilaksi, - izglītību par vēzi kā daļu no veselības izglītības skolās, - vēža ārstēšanas kvalitātes nodrošināšanas procedūrām (tostarp, vēža pacientu dzīves kvalitāti un paliatīvo aprūpi), - profilakses pasākumiem, ko var izstrādāt, izmantojot tās vēža fundamentālās un klīniskās izpētes rezultātus, kas tiek veikta saskaņā ar Biomed programmu, kā arī citu izpētes iniciatīvu rezultātus, - veselības aizsardzības darbinieku mācībām par tēmām saistībā ar vēzi. 3. pants 1. Komitejas sanāksmēs tiek apspriesti atzinumi, ko lūguši Komisijas dienestu pārstāvji. Lūdzot Komitejas atzinumu, Komisijas dienestu pārstāvji var noteikt termiņu, kādā tas dodams. 2. Komiteja pati pēc savas ierosmes neizstrādā atzinumus par jautājumiem, kas ir citu Komisijas veidotu zinātnisku komiteju kompetencē. 3. Komiteja dara visu, lai atzinumu pamatā būtu konsenss. Komitejas apspriedēm balsošana neseko. 4. Ja lūgto atzinumu Komitejas locekļi dod vienprātīgi, viņi izstrādā kopīgus secinājumus. Ja vienprātīga vienošanās netiek panākta, tad apspriedes laikā izteiktos viedokļus iekļauj ziņojumā, par kura izstrādi atbild Komisijas dienestu pārstāvji. 4. pants Komitejas locekļus ieceļ Komisija, tos izraugoties no augsta līmeņa ekspertu vidus, kas ir kompetenti 2. pantā minētajās jomās. 5. pants Komiteja no savu locekļu vidus ievēl priekšsēdētāju un divus tā vietniekus. Ievēlēšanai vajadzīgs divu trešdaļu klātesošo locekļu balsu vairākums. 6. pants 1. Komitejas locekļu pilnvaru termiņš ir trīs gadi. Termiņu var pagarināt. Tomēr Komitejas priekšsēdētāju un viņa vietniekus nevar uzreiz ievēlēt atkārtoti tad, ja viņi amatu ieņēmuši jau divus trīsgadu termiņus pēc kārtas. Pilnvaru termiņam beidzoties, Komitejas locekļi var turpināt pildīt amata pienākumus, kamēr viņus ieceļ atkārtoti vai aizstāj. Komitejas locekļiem par darbu nepienākas atalgojums. 2. Ja kāds Komitejas loceklis nevar pildīt amata pienākumus vai labprātīgi atkāpjas no amata, tad uz atlikušo pilnvaru laiku viņu aizstāj saskaņā ar 4. vai 5. pantā paredzēto procedūru. 7. pants Locekļu sarakstu informācijas nolūkos Komisija ik pēc trim gadiem publicē Eiropas Kopienu Oficiālajā Vēstnesī. 8. pants 1. Komiteja var veidot darba grupas, kas pēta īpašus aspektus 2. pantā minētajās kompetences jomās; darba grupas priekšsēdētājs ir kāds no tās locekļiem, un darba grupā ir ne vairāk kā pieci augsti kvalificēti zinātnieki. Vienlaicīgi var pastāvēt ne vairāk kā piecas darba grupas. 2. Darba grupu pilnvaras nosaka Komiteja. 9. pants 1. Komiteja un darba grupas sanāk pēc Komisijas dienestu pārstāvju aicinājuma, parasti — Komisijas telpās. 2. Komitejas un darba grupu sanāksmēs var piedalīties Komisijas dienestu pārstāvji, kā arī citas amatpersonas un ieinteresētas puses no Komisijas. 3. Komisijas dienestu pārstāvis vai nu pastāvīgi, vai konkrētos gadījumos sanāksmēs kā novērotājus var aicināt piedalīties personas, kurām ir īpašas zināšanas izskatāmajā jautājumā. 4. Sekretariāta pakalpojumus Komitejai un darba grupām nodrošina Komisijas dienesti. 10. pants Neietekmējot Līguma 214. pantu, Komitejas locekļu pienākums ir neizpaust informāciju, kas nonākusi viņu rīcībā, strādājot Komitejā, ja Komisijas dienesti locekļus informē par to, ka lūgtais atzinums attiecas uz konfidenciāliem jautājumiem. Tādos gadījumos sanāksmēs piedalās tikai Komitejas locekļi un Komisijas dienestu pārstāvji. 11. pants Šis lēmums stājas spēkā dienā, kad to publicē Eiropas Kopienu Oficiālajā Vēstnesī. Briselē, 1996. gada 30. jūlijā Komisijas vārdā — Komisijas loceklis Pádraig Flynn [1] OV C 184, 23.7.1986., 19. lpp. [2] Padomes Lēmums 88/351/EEK, OV L 160, 28.6.1988., 52. lpp. [3] OV L 137, 30.5.1990., 31. lpp. [4] OV L 95, 16.4.1996., 9. lpp. --------------------------------------------------